Semenya-saak: 'Biologie troef identiteit' | Maroela Media
In sommige gevalle moet biologie identiteit troef.
Só sê die Internasionale Vereniging vir Atletiekfederasies (IAAF) nadat die Switserse federale hooggeregshof vandeesweek in die guns van die hiperandrogene Suid-Afrikaanse atleet Caster Semenya beslis het.
Semenya het teen die federasie se sogenaamde DSD-bepalings (wat verband hou met hiperandrogene atlete en diegene met verskille in seksuele ontwikkeling) geappelleer.
Ingevolge die IAAF se regulasies moet DSD-atlete behandeling ontvang om hul testosteroonvlakke te verlaag tot 'n voorgeskrewe vlak as hulle (in sekere items) steeds as vroue wil deelneem.
Die hof het Maandag bevind Semenya mag minstens voorlopig weer aan wedlope oor enige afstand deelneem. Sy hoef ook nie medikasie te gebruik om haar testosteroonvlakke te verlaag om dit te kan doen nie.
Die hof het die IAAF beveel om die bepalings, wat atlete soos Semenya verhoed om aan wedlope tussen 400 m en 'n myl deel te neem, dadelik op te skort.
Die IAAF het Dinsdag in 'n verklaring gesê hy neem kennis van die beslissing en dat dit nie betrekking het op enige ander atleet, anders as Semenya wat die appèl ingedien het nie. Die hofbevel geld tot 25 Junie 2019 wanneer die IAAF in die hof op die kwessie moet reageer.
Die IAAF sê hy het nie die geleentheid gehad om aan die hof te verduidelik waarom DSD-regulasies steeds moet geld terwyl die appèlsaak hangende is nie.
"Die IAAF respekteer individue se persoonlike waardigheid en steun die maatskaplike beweging om mense in die samelewing te aanvaar met die wettige geslag of geslagsidentiteit wat hulle gekies het.
Caster Semenya. (Foto Facebook/IAAF)
Die IAAF sê hy glo die reg om aan sport deel te neem is nie terselfdertyd 'n reg om self oor jou identiteit te besluit wanneer aan 'n byeenkoms deelgeneem word nie, of om daarop aan te dring om by 'n byeenkoms ingesluit te word, óf om 'n spesifieke item te wen, sonder dat die geldige sportreëls of kriteria in ag geneem word nie.
"Dit is aanvaarbaar vir sport in die algemeen en die IAAF in die besonder, om 'n beskermde kategorie vir vroue te skep en om kwalifikasie daarvoor op biologie, en nie geslagsidentiteit nie, te grond."
Die federasie sê ook om die kategorie op enigiets ánders as biologie te grond, sal beteken daar is geen nut vir 'n vrouekategorie nie en dat dit jong meisies wêreldwyd gaan ontmoedig om ná puberteit met mededingende en elite sport voort te gaan.
Die IAAF sê hy vra vir 'n spoedige omkeer van die voorlopige bevel, sodat die DSD-bepalings vir alle geraakte atlete geld. Dit moet gedoen word om onder meer verwarring onder atlete en byeenkomsorganiseerders uit te skakel en om die integriteit van die sport te beskerm.
Hy gaan ook te gelegener tyd sy DSD-regulasies in die hof verdedig.
Semenya, 'n Olimpiese medaljewenner, se stryd teen die IAAF se bepaling duur nou al maande lank. Haar saak word onder meer gesteun deur die Wêreld- Mediese Vereniging (WMA), wat glo die bepalings is teenstrydig met sy basiese, etiese beginsels.
………and feelings rule them all……
Eenvoudige oplossing: Sodra Caster of enige van haar maters inskryf vir 'n IAAF byeenkoms moet die item(s) waaraan hulle wil deelneem eenvoudig net geskrap word van die program.
Ek stem saam met jou. maar die IAAF is selektief teen wie hy wil optree.
Indien dit regdeur die bank toegepas word, kon geen persoon sê dit is nie regverdig nie.
N skande, regverdigheid het nie geseëvier nie die ander deelnemers het nie n gelyke kans nie net soos minderhede in hierdie piesang republiek.